Osuský, Peter, poslanec NR SR (2015-06-26):
Ďakujem pekne, pán predsedajúci. Vážená snemovňa, je pekné židovské príslovie o tom, že kto zachráni jednoho, ani keby zachránil ľudstvo. Ja týmto návrhom nezachraňujem ani jednoho a už vôbec nie ľudstvo, ale pokúsim sa v súlade so zdravým rozumom a prirodzeným právom zaviesť rovnosť medzi istú skupinu ľudí, ktorí sa starajú o, presne vzaté, budúcnosť krajiny. Ja nie som z tých, ktorý si myslí, že lineárny rast počtu obyvateľov je jedinou cestou k spáse, ale zároveň sa domnievam, že dobre opatrené deti sú prosto v súlade so zdravým rozumom a budúcnosťou krajiny. Možno to, čo predkladám, nie je veľká vec. Suma, ktorú si iste rado prialo vyčísliť ministerstvo zdravotníctva príslušného ministerstvom financií v príslušnej sekcii je niečo medzi 250-tis. a 300-tis. eur na rok, čo je teda, aby som to tak povedal, proti sláve božej suma nevysoká. A tak sa niekto pýta, no čo s takýmito prkotinami sem vôbec chodí? Chodím sem s tým preto, lebo sa domnievam, že je to spravodlivé a že aj keď sa odstráni nie veľký počet ľudí sa týkajúci akt nespravodlivý, že to má svoj zmysel. O čo je teda môj návrh? Spolu s kolegyňou Nicholsonovou predkladáme návrh, aby sa tí, ktorí, a to zdôrazňujem, prevezmú z bedier štátu, to je spoločnosti, t. j. každého z nás, starostlivosť o dieťa, ktoré z akýchsi príčin jeho biologickí rodičia nechajú na krku spoločnosti, t. j. nám, že by takýto náhradný rodič, ktorý sa v dobrej vôli a nesúc ten kríž ďalšie dlhé roky. Vieme, že výchova dieťaťa nie je nejaká jednorazová a paradoxne ani lacná záležitosť. Tento rodič by nemal byť ničím znevýhodňovaný proti biologickému rodičovi, ktorý sa stará o vlastné dieťa. Samozrejme, to je to optimum, ale nedeje sa tak vždy. O to väčšiu úctu si v mojich očiach zasluhujú rodičia, ktorý tento kríž prevezmú za nás. A ak teda je súčasný právny stav taký, že na pokrytie základných štartovných potrieb takéhoto malého človiečika dostane biologická rodina pri prvom až treťom dieťati 826 či 829 eur, tak sa mi zdá neférové, aby tí, ktorí bez toho, aby boli biologickí rodičia, prevezmú takúto starostlivosť, dostávali menej. Netvrdím, že máme robiť ohňostroj na ich počesť, hoci tú úctu si zaslúžia. Zaslúžia si ju aspoň tak, ako biologickí rodičia, ktorí sa o svoje dieťa prirodzene starajú a nevidím preto dôvod na finančnú diskrimináciu možno pár stovák ľudí ročne, ktorí za nás ten kríž nesú. A preto naša novela zákona hovorí o tom, že príspevok, ktorý dostávajú biologickí rodičia pri narodení dieťaťa, by mal byť rovnaký i pre tých, ktorí sa o toto dieťa začínajú takmer hneď po pôrode starať. Jednoducho domnievam sa, že každý v tejto sále, aj keď nás je, bratru, 10 alebo 12, pri uvážení tohto návrhu chápe, že tak, ako skoro všetko, čo som predkladal, to nie je nijak stranícky návrh, ani konzervatívny, ani liberálny, ani ľavicový, ale vyplýva z prirodzeného zdravého rozumu a práva. Preto ak vznikne pri vlaňajšom počte takýchto prípadov štátu istý náklad, menovite by to v roku 2013 podľa uzavretých štatistík znamenalo 251 700 eur, tak sa domnievam, že náprava nespravodlivosti a skrivodlivosti voči obetavým, tým, ktorí za nás riešia vážny problém, by mohla nájsť podporu krížom cez snemovňu, aj keď si uvedomujem, že predkladatelia sú možno zo zlého košiara. Ale tí rodičia, ani tie deti zo zlého košiara nie sú, a tak sa domnievam, že by to, že sa spravodlivo vyrovná podpora našich budúcich občanov, by mohla spoločnosť uhradiť. Podávame tam návrh, z čoho by sa to mohlo uhrádzať a nebudem hovoriť ani o bratislavskom obchvate, ani o žiadnych balíčkoch a bezplatných železniciach pre toho, či onoho. Jednoducho, ak spoločnosť nemá 251 700 eur, aby dorovnala zdravý rozum a spravodlivosť, tak si tá spoločnosť nič zvláštneho nezaslúži. Ďakujem za pozornosť.